
	Comisia pentru buget, finanţe şi bănci
	
	Bucureşti,       07.05.2007 

Nr. 22/242


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru aprobarea Contractului de finanţare între România şi Banca Europeană de Investiţii pentru Proiectul privind infrastructura municipală în domeniul protecţiei mediului, faza A, semnat la Luxemburg la 17 noiembrie 2006 şi la Bucureşti la 28 decembrie 2006, cu care comisia noastră a fost sesizată în fond cu adresa Biroului Permanent nr. PL.x. 260 din 23 aprilie 2007.
	PREŞEDINTE,

Mihai Nicolae Tănăsescu

RAPORT

asupra proiectului de Lege pentru aprobarea Contractului de finanţare 

între România şi Banca Europeană de Investiţii pentru Proiectul privind infrastructura municipală în domeniul protecţiei mediului, faza A, semnat la Luxemburg 

la 17 noiembrie 2006 şi la Bucureşti la 28 decembrie 2006
Cu adresa nr. PL.x. 260 din 23 aprilie 2007, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege pentru aprobarea Contractului de finanţare între România şi Banca Europeană de Investiţii pentru Proiectul privind infrastructura municipală în domeniul protecţiei mediului, faza A, semnat la Luxemburg la 17 noiembrie 2006 şi la Bucureşti la 28 decembrie 2006.
La întocmirea raportului s-a avut în vedere avizul favorabil al Consiliului Legislativ cu adresa nr. 334/14.03.2007 şi avizul favorabil al Comisiei pentru administraţie publică, amenajarea teritoriului şi echilibru ecologic.
Prezentul proiect de Lege are ca obiect de reglementare  aprobarea Contractului de finanţare între România şi Banca Europeană de Investiţii pentru Proiectul privind infrastructura municipală în domeniul protecţiei mediului, faza A, semnat la Luxemburg la 17 noiembrie 2006 şi la Bucureşti la 28 decembrie 2006.
Proiectul privind infrastructura municipală în domeniul protecţiei mediului, faza A, are ca scop dezvoltarea infrastructurii de mediu în vederea îmbunătăţirii, protejării şi menţinerii calităţii mediului în judeţul Dâmboviţa şi municipiul Galaţi. Proiectul este prevăzut a se finaliza până în anul 2011. 
Costul total net al Proiectului privind infrastructura municipală în domeniul protecţiei mediului, faza A, este de 49.803.000 EUR. Finanţarea proiectului va fi asigurată din fonduri ISPA (36.670.500 EUR), împrumut de la BEI (12.223.500 EUR) şi din bugetele locale (909.000 EUR).
Împrumutul BEI, în valoare de 12.223.500 EUR, este acordat pe o perioadă de 25 de ani, din care 6 ani perioadă de graţie, cu o dobândă fixă pentru fiecare tragere, care are la bază dobânda EURIBOR pentru depozitele în EUR la şase luni, la care se adaugă o marjă pentru acoperirea costurilor administrative ale BEI.

Punerea în aplicare a măsurilor prevăzute în proiectul de lege va fi realizată de Ministerul Finanţelor Publice şi de autorităţile administraţiei publice locale de la nivelul judeţului Dâmboviţa şi al municipiului Galaţi.

Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului au participat, în conformitate cu prevederile art. 51 şi 52 din Regulamentul Camerei Deputaţilor doamna Otilia Frolu, Director General Adjunct în cadrul Ministerului Economiei şi Finanţelor şi doamna Corina Chiran, Consilier în acelaşi minister.
La lucrările comisiei au participat 21 deputaţi, din totalul de 27 membri ai comisiei.

Raportul comisiei a fost adoptat cu unanimitate de voturi. 
Proiectul de lege, potrivit art. 75 alin.1 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
În urma dezbaterii proiectului de Lege pentru aprobarea Contractului de finanţare între România şi Banca Europeană de Investiţii pentru Proiectul privind infrastructura municipală în domeniul protecţiei mediului, faza A, semnat la Luxemburg la 17 noiembrie 2006 şi la Bucureşti la 28 decembrie 2006, în şedinţa din data de 3 mai 2007, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma prezentată de iniţiator.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


             Expert parlamentar:
      Popescu Luminiţa

